A Bizottság határozata
(2003. október 31.)
a tisztított állati belek harmadik országokból történő behozatalára vonatkozó állat-egészségügyi követelmények és a szükséges állat-egészségügyi bizonyítvány megállapításáról
(az értesítés a C(2003) 3988. dokumentummal történt)
(EGT vonatkozású szöveg)
(2003/779/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/721/EK [1] bizottsági határozattal módosított, a 89/662/EGK irányelv, illetve a kórokozók tekintetében a 90/425/EGK irányelv [2] A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre és különösen annak 10. cikke (2) bekezdésének a) és c) pontjára,
mivel:
(1) a tisztított állati belek harmadik országokból történő behozatalára vonatkozó állat-egészségügyi követelmények és a szükséges állat-egészségügyi bizonyítvány megállapításáról [3] szóló, 1994. március 18-i 94/187/EK határozat számos jelentős módosításon [4] esett át. Az átláthatóság és ésszerűség érdekében az említett határozatot kodifikálni kell.
(2) A 92/118/EGK irányelv I. (2) melléklete bármely harmadik országból megengedi a meghatározott kezelésnek alávetett állati belek behozatalát.
(3) Meg kell állapítani az állat-egészségügyi feltételeket és az állat-egészségügyi bizonyítvány kiállítás feltételeit annak garantálása érdekében, hogy a beleken az előírt kezelés elvégzésre kerüljön.
(4) mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok bármely harmadik országból engedélyezik tisztított állati belek behozatalát, amennyiben azokat a mellékletben megállapított, egyetlen lapból álló és a behozatali ellenőrzést végrehajtó tagállam hivatalos nyelveinek legalább egyikén kitöltött egészségügyi bizonyítvány kíséri.
2. cikk
A 94/187/EK határozat hatályát veszti.
A hatályon kívül helyezett határozatra történő hivatkozásokat e határozatra történő hivatkozásként kell értelmezni és a III. mellékletben található korrelációs táblázattal összhangban kell olvasni.
3. cikk
Ennek a határozatnak a tagállamok a címzettjei.
Kelt Brüsszelben, 2003. október 31-én.